Boeke/Tydskrifte | Antonet se geselshoekie
God was dáár…
Hierdie boek is propvol getuienisse van wonderwerke wat God in mense se lewens gedoen het. Selfs bekendes soos Retah McPherson, Johan Stemmet, Retief Burger en Andries Enslin.
Hierdie boek is weereens ŉ bewys dat God lewend en werklik is, en elke dag aan die werk is in ons lewens.
Ek kan verklaar dat hierdie die boek is wat ek nog die vinnigste in my lewe gelees het. Ek kon dit net nie neersit nie! Dit het my weer die bemoediging gegee dat God ook altyd daar is vir my.
Pippie – Anice Kruger en Coleen Naudé
Die boek oor die dogtertjie wat 80% brandwonde oorleef het, het pas verskyn. Ek weet nie hoekom ek die boek gekoop het nie, want ek het nooit die storie in die koerante en op die TV gevolg nie. Sjoe, maar ek is so bly ek het! Dis een van die aangrypendste verhale wat ek nog gelees het. Pippie se ma, Anice, vertel die storie en ek is mal oor haar informele en eerlike manier van gesels. Ek weet Pippie is die hero in hierdie storie omdat sy ŉ vegter is en hierdie geweldige trauma oorleef het. Maar in my boek is Anice die hero. Haar geloof en vashou aan God deur hierdie donker tyd is vir my ŉ inspirasie.
Hierdie boek lees baie maklik en jy kry skaars kans om ŉ sluk koffie te vat, dan moet jy alweer omblaai. Vir die “sensitiewe kykers” moet ek net sê daar is foto’s in die boek van Pippie se brandwonde. Maar in die konteks van die verhaal pas dit in, en ek het dit nie ontstellend gevind nie. Ek beveel aan dat jy sommer vyf boeke gaan koop sodat jy een kan lees en vier ander mense daarmee kan seën.
The Principle of the Path deur Andy Stanley
Ons gesin besoek een Sondag vir die eerste keer ŉ ander kerk, en hier begin die leraar ŉ reeks oor Andy Stanley se boek: The Principle of the Path. Dit het my so geraak dat ek die boek gekoop het, en al die ander Sondae van die reeks ook bygewoon het.
Ek werk gereeld met mense wat in sak en as is oor hulle omstandighede: “Ek bid aanhoudend en God help my nie”. Ja, God is Almagtig en sommer baie lief vir ons. Maar as ons aanhoudend die verkeerde pad loop en stupid goed doen, wat is God se verantwoordelikheid dan in ons lewens? Hierdie boek verduidelik dat die pad waarop jy loop (bv: internet pornografie) by ŉ voorspelbare eindbestemming gaan uitkom (bv. huweliksprobleme). As jy ŉ pad stap wat God vir jou aanwys en dinge op sy manier doen, sal die eindbestemming vrede en geluk wees. Die keuse is joune.
Andy Stanley skryf goed en sy boeke is redelik maklik om te lees – nie moeilike teologie nie, maar praktiese Bybelse raad.
Exclusive Books : R92
Kalahari.com: R99 (http://www.kalahari.com/books/The-Principle-of-the-Path/632/36690067.aspx)
(Ek sien nie die boek op CUM se website nie, maar miskien het hulle dit. Vra jou naaste tak.)
Ek hou baie daarvan om te lees, maar dan moet dit iets oordentlik wees. Die JUIG! tydskrif is vir my een van die beste bronne van geestelik “kos” wat ek nog raakgeloop het. Ek het ingeteken daarop ‘n paar jaar gelede en kry dit in my posbus. As jy nie gepla is oor modes en resepte nie, is hierdie tydskrif vir jou.